25
സ്തോത്രഗീതം
1 യഹോവേ നീ എന്‍റെ ദൈവമാകുന്നു;
ഞാൻ നിന്നെ പുകഴ്ത്തും;
ഞാൻ നിന്‍റെ നാമത്തെ സ്തുതിക്കും;
നീ അത്ഭുതമായി പണ്ടേയുള്ള ആലോചനകളെ
വിശ്വസ്തതയോടും സത്യത്തോടും കൂടി അനുഷ്ഠിച്ചിരിക്കുന്നുവല്ലോ.
2 നീ ശത്രുകളുടെ നഗരത്തെ കല്ക്കുന്നും
ഉറപ്പുള്ള പട്ടണത്തെ ശൂന്യവും
അന്യന്മാരുടെ കൊട്ടാരങ്ങളെ
നഗരമല്ലാത്തവിധവും ആക്കിത്തീർത്തു;
അത് ഒരുനാളും പണിയുകയില്ല.
3 അതുകൊണ്ട് ബലമുള്ള ജനം നിന്നെ മഹത്ത്വപ്പെടുത്തും;
ഭയങ്കരജനതകളുടെ പട്ടണം നിന്നെ ഭയപ്പെടും.
4 ഭയങ്കരന്മാരുടെ ചീറ്റൽ മതിലിന്‍റെ നേരെ കൊടുങ്കാറ്റുപോലെ അടിക്കുമ്പോൾ,
നീ എളിയവന് ഒരു ദുർഗ്ഗവും
ദരിദ്രന് അവന്‍റെ കഷ്ടത്തിൽ ഒരു കോട്ടയും
കൊടുങ്കാറ്റിൽ ഒരു ശരണവും
ഉഷ്ണത്തിൽ ഒരു തണലും ആയിരിക്കുന്നു.
5 വരണ്ട നിലത്തിലെ ഉഷ്ണത്തെപ്പോലെ
നീ അന്യന്മാരുടെ ആരവത്തെ അടക്കിക്കളയുന്നു;
മേഘത്തിൻ്റെ തണൽകൊണ്ട് ഉഷ്ണം എന്നപോലെ
ഭയങ്കരന്മാരുടെ പാട്ട് ഒതുങ്ങിപ്പോകും.
6 സൈന്യങ്ങളുടെ യഹോവ ഈ പർവ്വതത്തിൽ
സകലജനതകൾക്കും മൃഷ്ടഭോജനങ്ങൾ*കൊണ്ടും
മട്ടൂറിയ വീഞ്ഞുകൊണ്ടും ഒരു വിരുന്നു കഴിക്കും;
മേദസ്സു നിറഞ്ഞ മൃഷ്ടഭോജനങ്ങൾകൊണ്ടും
മട്ടു നീക്കി തെളിച്ചെടുത്ത വീഞ്ഞുകൊണ്ടുമുള്ള വിരുന്നു തന്നെ.
7 സകലവംശങ്ങൾക്കും ഉള്ള മൂടുപടവും
സകലജനതകളുടെയും മേൽ കിടക്കുന്ന മറവും
അവൻ ഈ പർവ്വതത്തിൽവച്ചു നശിപ്പിച്ചുകളയും.
8 അവൻ മരണത്തെ സദാകാലത്തേക്കും നീക്കിക്കളയും;
യഹോവയായ കർത്താവ് സകലമുഖങ്ങളിലും നിന്നു കണ്ണുനീർ തുടയ്ക്കുകയും
തന്‍റെ ജനത്തിന്‍റെ നിന്ദ സകലഭൂമിയിലുംനിന്നു നീക്കിക്കളയുകയും ചെയ്യും.
യഹോവയല്ലയോ അരുളിച്ചെയ്തിരിക്കുന്നത്.
9 ആ നാളിൽ: “ഇതാ, നമ്മുടെ ദൈവം;
അവനെയാകുന്നു നാം കാത്തിരുന്നത്;
അവൻ നമ്മെ രക്ഷിക്കും;
അവൻ തന്നെ യഹോവ;
അവനെയത്രേ നാം കാത്തിരുന്നത്;
അവന്‍റെ രക്ഷയിൽ നമുക്ക് ആനന്ദിച്ചു സന്തോഷിക്കാം” എന്നു അവർ പറയും.
10 യഹോവയുടെ കൈ ഈ പർവ്വതത്തിൽ ആവസിക്കുമല്ലോ;
എന്നാൽ വൈക്കോൽ ചാണകക്കുഴിയിലെ വെള്ളത്തിൽ ഇട്ടു ചവിട്ടുന്നതുപോലെ
മോവാബ് സ്വസ്ഥാനത്തുതന്നെ മെതിക്കപ്പെടും.
11 നീന്തുന്നവൻ നീന്തുവാൻ കൈ നീട്ടുന്നതുപോലെ
മോവാബ് അതിന്‍റെ നടുവിൽ കൈ നീട്ടും;
എങ്കിലും അവന്‍റെ അഹങ്കാരവും കൈമിടുക്കും
അവിടുന്ന് താഴ്ത്തിക്കളയും.
12 നിന്‍റെ ഉറപ്പും ഉയരവും ഉള്ള മതിലുകളെ
അവിടുന്ന് താഴെ നിലത്തു തള്ളിയിട്ടു പൊടിയാക്കിക്കളയും.
* 25:6 മൃഷ്ടഭോജനങ്ങൾ സമൃദ്ധമായഭോജനങ്ങൾ.